Musikken buldrede ud af højtalerne fra scenen, hvor en udendørs firmafest blev holdt på Gigantiums parkeringsplads i weekenden. Selvom personalefesten og musikscenen befandt sig 400 meter væk fra Lars Bondes bolig, var det stadig ikke nok til at holde musikken ude. - Jeg oplevede det som en ekstremt høj lyd hjemme i stuen, selvom mine døre og vinduer var lukkede. Jeg kunne ikke se fjernsyn på grund af den høje musik, siger Lars Bonde. Ingen varsling Borgere tilkaldte politiet for at dæmpe støjen, men her var der ingen hjælp at hente. Aalborg Kommune havde givet tilladelse til firmafesten på Gigantiums parkeringsplads, men naboerne var ikke blevet informeret. Derfor kom det også bag på Jonas Greve, da der ved eftermiddagstid var lydprøve forud for personalefesten. -  Hen på aftenen blev det så slemt, at vi ved 22-tiden kørte en tur til stranden. Det var næsten ikke til at være i eget hjem. Ifølge Lars Bonde har Aalborg Kommune ikke håndteret koncerten, der blev spillet fra klokken 17 til 24, ordentligt. - Man bør se på, hvordan den bliver holdt, og hvordan det påvirker nærmiljøet. Den her scene blev stillet op med højtalere, der vendte direkte ned mod boligområdet. Lars Bonde ærgrer sig over, at festen ikke blev varslet på forhånd, så han kunne have planlagt at være væk i tidsrummet, koncerten stod på. Et enkeltstående tilfælde Aalborg Kommune har givet en såkaldt lejlighedstilladelse til Gigantium om at afholde firmafesten. Tilladelsen er baseret på, at der kun er musikarrangementer på pladsen én til to gange om året. Torben Nygaard Petersen, der er miljøsagsbehandler i Aalborg Kommune, behandler lige nu klagen om støj fra koncerten. Han gør det klart, at der er tale om et enkeltstående tilfælde, hvor borgerne i området ikke var forberedt på arrangementet. Han forstår godt beboernes frustration over den høje musik. Og hvis der i fremtiden kommer en lignende ansøgning skal det kigges efter i sømmene. - Der er ingen tvivl om, at hvis der kommer en tilsvarende ansøgning fra Gigantium, så skal vi se på, om det kan gøres mere hensigtsmæssigt, siger Torben Nygaard Petersen.
Lørdag aften blev der holdt en gigantisk firmafest på parkeringspladsen ved Gigantium. Aalborg Kommune havde givet tilladelse til arrangementet, men naboer var ikke informeret.